प्रभु के साथ पुष्पों की होली खेलेंगे भक्तजन
दरेसीरोड स्थित श्रीराम शरणम् आश्रम में होली के उपलक्ष्य में 12 मार्च को सुबह 8:30 से 10:30 बजे तक पुष्प होली और सत्संग भाई देवेंद्र सूद की अध्यक्षता में करवाया जाएगा। इसमें अमृतवाणी पाठ और सत्संग के बाद सुंदर फूलों से प्रभु संग भक्तजन पुष्प होली खेलेंगे।
वृंदावन रोड स्थित इस्कॉन भगवान जगन्नाथ मंदिर में 12 मार्च को शाम 6 से 9 बजे तक गौर पूर्णिमा और पुष्प होली महोत्सव बड़ी धूमधाम से मनाया जाएगा। इस्कॉन लुधियाना अध्यक्ष नरोत्तमदास प्रभु, सह-अध्यक्ष रक्षानाथ दास ने बताया कि भगवान चैतन्य महाप्रभु का जन्मोत्सव गौर पूर्णिमा के रूप में मनाया जाएगा। भगवान चैतन्य महाप्रभु राधा और कृष्ण जी के जुगल अवतार हैं। उन्होंने जीवों के उद्धार हेतु भक्त रूप में अवतार लेकर कलयुग का महामंत्र प्रदान किया। समारोह में भगवान का पंचामृत महाभिषेक किया जाएगा। दिव्य फूल बंगला सजाया जाएगा। वृंदावन से रहे इत्र युक्त फूलों से भगवान के साथ होली खेली जाएगी। भक्तों की ओर से महासंकीर्तन किया जाएगा। भक्तों के लिए भंडारे प्रसाद की व्यवस्था भी रहेगी।
बावा लाल दयाल मंदिर, न्यू शिवाजी नगर में पुष्प होली महोत्सव 12 मार्च रविवार को शाम 6 बजे से आयोजित किया जाएगा। मुख्य सेवादार राजेंद्र शर्मा ने बताया कि मंदिर को रंग-बिरंगे गुब्बारे और सुंदर फूलों से सजाया जाएगा। सुंदर फूलों से होली खेलने के बाद हरिनाम संकीर्तन कर ठाकुर जी का गुणगान किया जाएगा। सत्संग के समापन पर भक्तों के लिए भंडारा प्रसाद की विशेष व्यवस्था रहेगी।
गुरु कृपा संकीर्तन मंडल की ओर से होली के उपलक्ष्य में 13 मार्च सोमवार को शाम 5 बजे से हरि इच्छा तक पुष्प होली और हरिनाम संकीर्तन किस्मत कॉम्प्लेक्स के सामने नजदीक विश्वकर्मा चौक, जीटी रोड पर करवाया जाएगा। मुख्य सेवादार चरणजीत धींगरा ने बताया कि सत्संग और पुष्प होली के बाद ठाकुर जी का विशाल भंडारा लगाया जाएगा।
hin_Deva hin_Deva hin_Deva hin_Deva hin_Deva